Samtök sunnlenskra sveitarfélaga

menningarverdlaun@sass.is

Menningarmálanefnd Skaftárhrepps, tilnefnir Kirkjubæjarstofu á Kirkjubæjarklaustri til menningarverðlauna Suðurlands 2019.

 Kirkjubæjarstofa hefur staðið fyrir mikilli menningarstarfsemi í mörg ár og síðustu ár hefur starfið verið blómlegt og má þar nefna: Fullveldisverkefnið 2018, þar sem varð til hátíð, vefsíða og stuttmynd, myndlistarsýningar undanfarin ár, söfnun örnefna og útgáfa bókarinnar Fornar ferðaleiðir. Á Kirkjubæjarstofu hefur fólk aðsetur sem vinnur að menningarstarfi og hefur þar orðið til vefurinn Eldsveitir.is, myndasafnið Myndspor og nýlega er hafið stórt verkefni sem er að skrá á vef og merkja inn á landakort þjóðsögur af öllu Suðurlandi.

 Á Kirkjubæjarstofu hafa mörg fyrirtæki og félagsamtök skrifstofuaðstöðu. Kirkjubæjarstofa var formlega vígð 4. sept 1997 og síðan hefur verið þar mikið starf á sviði rannsókna, fræðslu og menningar.

**Verkefni sem stuðlaði að menningu hjá börnun og ungmennum, tengir saman kynslóðir og fólk af mismunandi uppruna.** Fullveldishátíð var vegleg 1. des 2018 og voru það Kirkjubæjarstofa og Kirkjubæjarskóli á Síðu sem unnu að því verkefni. Hátíðin var bæði í tilefni 100 ára fullveldis Íslands og þess að það voru liðin 100 ár frá Kötlugosinu. Tókst hátíðin mjög vel og sameinaði unga og aldna í Skaftárhreppi þennan dag. Á hátíðinni var frumsýnd stuttmyndin „Að upplifa eldgos“ sem finna má á vef sem gerður var af sama tilefni á slóðinni Katla100.is. Stuttmyndin var unnin upp úr viðtölum sem nemendur í Kirkubæjarskóla á Síðu tóku við eldri borgara í Skaftárhreppi með aðstoð kennara. Annað sem var athyglisvert við þetta verkefni var aðkoma erlendra íbúa hreppsins. Auglýst var eftir fólki til að vinna verkefnið og fengust erlendir starfsmenn með sérþekkingu á myndbandsgerð og hönnun vefsíðu. Tónlistina í myndbandið samdi svo erlendur starfsmaður sem vinnur á ferðaþjónustu en er með háskólapróf í tónsmíðum og kórstjórn.

**Myndlist:** Kirkjubæjarstofa hefur haldið myndlistarsýningar í tengslum við Uppskeru- og þakkarhátíð í Skaftárhreppi. Listamenn sem þar hafa sýnt síðustu ár eru: Ólöf Benediktsdóttir, Svana Sigurjónsdóttir og Páll Ragnarsson. Sýningarnar hafa verið vel sóttar og vakið mikla athygli í samfélaginu. Heilsuleikskólinn Kæribær var með listasýningu á Kirkjubæjarstofu á vormánuðum 2018. Á myndlistarsýningu Ólafar Benediktsdóttur haustið 2018 kom líka fólk sem las upp úr nýjum bókum.

**Verkefni sem heldur til haga menningararfi í Skaftárhreppi**: Kirkjubæjarstofa sótti um styrki og fjármagnaði verkefnið Örnefnaarfur í Skaftárhreppi þar sem sérfræðingar hafa unnið með heimamönnum við að skrá og hnitsetja örnefni á rafrænan hátt. Nú þegar er búið að senda til Landmælinga Íslands örnefni úr gamla Hörgslandshreppi, austan Kirkjubæjarklausturs. Skráningu er að mestu lokið á öðrum svæðum hreppsins. Þetta er mjög umfangsmikið verkefni og niðurstöður munu m.a. birtast á kortum Landmælinga Íslands. Vera Roth, jarðfræðingur hefur haft veg og vanda af skráningunni en Elín Erlingsdóttir, landfræðingur var upphafsmaður verkefnisins. Í framhaldi af skráningu örnefnanna skráði Vera Roth fornar ferðaleiðir og þjóðleiðir í Skaftárhreppi. Það verkefni varð að veglegri bók; Fornar ferðaleiðir í Vestur Skaftafellssýslu um aldamótin 1900 sem kom út í apríl 2018 í tilefni af 20 ára afmæli Kirkjubæjarstofu 2017: Höfundur bókarinnar er Vera Roth og Bókaútgáfan Sæmundur á Selfossi sá um útgáfuna.

**Verkefni sem halda til haga menningu og efla samstöðu og virkni íbúanna**: Tvö stór menningarverkefni hafa verið unnin á Kirkjubæjarstofu síðustu þrjú ár. Það er vefurinn eldsveitir.is þar sem er mikið safn af sögum og ljósmyndum. Þetta eru frásagnir af sögu, menningu og náttúru í Skaftárhreppi. Lilja Magnúsdóttir safnaði efninu og skráði. Vefurinn er á íslensku og ensku að hluta. Á vefnum er vísað til heimilda og þannig er hann gluggi fyrir þá sem vilja finna meira efni um Skaftárhrepp. Í tengslum við útgáfu vefsins var leitað að ljósmyndum hjá íbúum Skaftárhrepps og brottfluttum. Þá varð til samstarf Lilju Magnúsdóttur og Fótspora – félags um sögu og minjar í Skaftárhreppi og ákveðið að safna, skrá og skanna inn ljósmyndir í stafrænan gagnagrunn. Söfnunin gekk vonum fram og nú eru skannaðar og skráðar um 8000 ljósmyndir. Skaftfellingar hafa verið ötulir við að bæta við myndum og aðstoða við skráningu upplýsinganna. Margir hafa mætt á myndasýningar og mjög margir hafa komið að því að greina og gefa upplýsingar um myndefnið.

**Nýjasta verkefnið er vefur þar sem verður safnað þjóðsögum á Suðurlandi**: Kirkjubæjarstofa stýrir nú verkefni sem er söfnun þjóðsagna á Suðurlandi. Verið er að hanna vef þar sem sögurnar verða sýnilegar öllum. Á vefnum er kort og sögurnar tengdar við kortið þannig að sá sem fer í Skálholt getur séð hvaða þjóðsögur eru þaðan og sá sem ferðast um Meðalland getur opnað vefinn og séð sögur af svæðinu. Samstarfsaðilar í þessu verkefni eru: Sæmundur, bókaútgáfa, sem hefur safnað þjóðsögum í Árnes- og Rangárvallasýslu í nokkur ár og Beata Ruthkowska sem hefur safnað þjóðsögum í Mýrdal. Faglegir ráðgjafar eru: Júlíana Magnúsdóttir þjóðfræðingur og Rósa Þorsteinsdóttir, rannsóknarlektor sem sér um þjóðfræðisafn Stofnunar Árna Magnússonar. Vefurinn er ekki farinn í loftið ennþá en von til að það verði í nóvember. Vefhönnuður er Lilía Carvalho.

**Kirkjubæjarstofa er vettvangur þar sem stofnanir hafa aðsetur fyrir sína starfsmenn**. Margar stofnarnir og félög hafa haft þar aðsetur s.s. Skógræktin , Landgræðslan, Náttúrustofa Suðausturlands, Ráðgjafarmiðstöð landbúnaðarins, Búnaðarsamband Suðurlands - bókhaldsstofa fyrir bændur og aðra sem reka fyrirtæki í Skaftárhreppi, Katla jarðvangur, USVS - Ungmennasamband V- Skaft, Vatnajökulsþjóðgarður fékk inni með sína starfsemi árið 2008 og er þar enn með höfuðstöðvar þar sem starfa Þjóðgarðsvörður og aðstoðarþjóðgarðsvörður allt árið.

Á Kirkjubæjarstofu eru haldnir fundir sveitarstjórnar og annarra nefnda í Skaftárhreppi. Fræðslunet Suðurlands hefur haft aðstöðu fyrir kennslu á Kirkjubæjarstofu, hvort sem er staðnám eða fjarnám.

Kirkjubæjarklaustri 26.09. 2019

Fyrir hönd menningarmálanefndar Skaftárhrepps

Katrín Gunnarsdóttir, formaður

Meðfylgjandi er:

Greinargerð - Kirkjubæjarstofa, í sept. 2019